*Likumprojekts*

**Grozījumi Iepakojuma likumā**

**Izdarīt Iepakojuma likumā (Latvijas Republikas Saeimas un Ministru Kabineta Ziņotājs, 2002, 3. nr.; 2005, 11. nr.; Latvijas Vēstnesis, 2010, 205. nr.; 2011, 93. nr.; 2016, 241. nr.; 2018, 225. nr.; 2019, 224., 225. nr.) šādus grozījumus:**

**1. 1. pantā:**

**izteikt 1. punktu** šādā redakcijā:

“1) **atkārtoti lietojams iepakojums** – iepakojums, kas ir projektēts, izstrādāts un laists tirgū, lai aprites ciklā to pārvietotu vai nodrošinātu tā izmantošanu vairākkārt, to atkārtoti piepildot vai izmantojot tam pašam nolūkam, kādam tas sākotnēji paredzēts;”;

**izteikt 6. punktu šādā redakcijā:**

**“6) izlietotā iepakojuma pārstrāde – Atkritumu apsaimniekošanas likuma 1. panta 14. punktā minētā darbība ar izlietoto iepakojumu;”;**

**papildināt 7. punktu pēc skaitļa “13.” ar vārdu un ciparu “un 15.”;**

**izslēgt 8. punktu;**

**papildināt ar 13. punktu šādā redakcijā:**

**„13) kompozīta iepakojums – iepakojums, kas izgatavots no diviem vai vairākiem dažādu materiālu slāņiem, kurus nevar atdalīt manuāli un kuri veido vienu nedalāmu vienību, kas sastāv no iekšējās kameras un ārējā korpusa, un kuru šādā veidā piepilda, uzglabā, pārvadā un lieto;”.**

**2. 2. pantā:**

**papildināt ievaddaļu pēc vārdiem un pieturzīmes “**ietekmi uz vidi,” ar vārdiem “sekmējot pāreju uz aprites ekonomiku”;

papildināt 4. punktu pēc vārdiem “izlietotā iepakojuma” ar vārdiem “pārstrādi un”.

3. Izteikt 6. panta 2. punktu šādā redakcijā:

„2) iepakojumam jābūt projektētam, ražotam un izmantojamam tādā veidā, lai tas būtu atkārtoti lietojams vai reģenerējams, tostarp pārstrādājams, atbilstoši atkritumu apsaimniekošanas hierarhijai un lai maksimāli samazinātu tā ietekmi uz cilvēka veselību un vidi, kad izlietoto iepakojumu vai izlietotā iepakojuma apsaimniekošanas darbību rezultātā radušos atkritumus apglabā;”

 4. Izteikt 9. panta 2. un 3. punktu šādā redakcijā:

“2) ja izlietoto iepakojumu paredzēts reģenerēt ar enerģijas atgūšanu, – iepakojuma materiāla siltumspējai jābūt tādai, kas nodrošina racionālu enerģijas atgūšanas procesu;

3) ja izlietoto iepakojumu paredzēts reģenerēt, to kompostējot, – iepakojuma īpašībām jābūt tādām, kas ļauj to dalīti savākt un kompostēt. Šim iepakojumam jābūt tādam, kas bioloģiskās iedarbības rezultātā spēj sadalīties, – galvenokārt par oglekļa dioksīdu, biomasu un ūdeni. Iepakojums no oksonoārdāmas plastmasas nav bioloģiski noārdāms.”

5. Izteikt III nodaļas nosaukumu šādā redakcijā:

„Izlietotā iepakojuma rašanās novēršana un apsaimniekošana”

6. Izteikt 12. pantu šādā redakcijā:

„12. pants. Izlietotā iepakojuma rašanās novēršanai un apsaimniekošanai izmanto šādas metodes:

 1) izlietotā iepakojuma rašanās samazināšana, samazinot arī iepakojuma materiālietilpību un bīstamību un attīstot videi draudzīgas preces un tehnoloģijas, kas saistītas ar iepakojuma ražošanu, izplatīšanu, iepakošanu un tirdzniecību, un izlietotā iepakojuma apsaimniekošanu;

2) atkārtoti lietotā iepakojuma un izlietotā iepakojuma pieņemšana vai savākšana no galalietotāja vai no atkritumu plūsmas, piemērojot tam visatbilstošāko atkritumu apsaimniekošanas veidu;

 3) iepakojuma atkārtota izmantošana un sagatavošana atkārtotai izmantošanai vidi saudzējošā veidā un neapdraudot pārtikas higiēnu vai patērētāju drošību;

4) izlietotā iepakojuma pārstrāde un reģenerācija:

a) izlietotā iepakojuma pārstrāde, arī organiskā pārstrāde – bioloģiski noārdāmo izlietotā iepakojuma sastāvdaļu novietošana aerobā (kompostēšana) vai anaerobā (biometanizācija) vidē kontrolētos apstākļos, izmantojot mikroorganismus – stabilu organisko pārpalikumu vai metāna izdalīšanai, izņemot apglabāšanu atkritumu poligonā,

b) izlietotā iepakojuma reģenerācija ar vai bez enerģijas atgūšanas;

5) izlietotā iepakojuma apglabāšana tādā veidā, kas neapdraud cilvēka dzīvību un veselību, vidi, kā arī personu īpašumu;

6) plastmasas iepirkumu maisiņu patēriņa samazināšana.

 7. Izteikt 13. panta otro daļu šādā redakcijā:

 „(2) Ministru kabinets nosaka:

 1) visa izlietotā iepakojuma un dažādu iepakojuma veidu reģenerācijas, tostarp pārstrādes, mērķus un termiņus to izpildei;

 2) izlietotā iepakojuma pārstrādes mērķu izpildes aprēķināšanu;

 3) prasības atkārtoti lietojamā iepakojuma apjoma aprēķināšanai;”

8. Izteikt 14. pantu šādā redakcijā:

 “14. pants.

(1)Jautājumus par izlietotā iepakojuma rašanās novēršanu un apsaimniekošanu ietver atsevišķā atkritumu apsaimniekošanas valsts plāna un reģionāla plāna atkritumu apsaimniekošanas nodaļā, kuru pirms apstiprināšanas nodod sabiedriskai apspriešanai ar iepakojuma ražotājiem, iepakotājiem, iepakojuma apsaimniekotājiem, valsts un pašvaldību institūcijām, kā arī ar sabiedrību.

(2) Šā panta pirmajā nodaļa minētais plāns ietver ekonomikas instrumentus, ražotāja paplašinātās atbildības sistēmas aprakstu un citus pasākumus, lai mazinātu iepakojuma ietekmi uz vidi un stimulētu atkritumu apsaimniekošanas hierarhijas piemērošanu. Pasākumus izstrādā, ievērojot prasības attiecībā uz vides un patērētāju veselības aizsardzību, drošumu un higiēnu, kvalitātes aizsardzību, iepakoto preču un izmantoto materiālu autentiskumu un tehniskajiem raksturlielumiem, kā arī rūpniecisko un komerciālo īpašumtiesību aizsardzību.”

9. 15. pantā:

izteikt otrās daļas 1. punktu šādā redakcijā:

“1) līdz 2021. gada 31. janvārim normatīvajos aktos par izlietotā iepakojuma reģenerācijas procentuālo apjomu, reģistrēšanas un ziņojumu sniegšanas noteiktajā kārtībā reģistrējas Valsts vides dienestā;”

papildināt otru daļu ar 1.1 punktu šādā redakcijā:

“11) no 2022. gada 1. janvāra visiem iepakotājiem un iepakojuma apsaimniekotājiem ir pienākums normatīvajos aktos par dabas resursu nodokli noteiktajā kārtībā izveidot un piemērot izlietotā iepakojuma apsaimniekošanas sistēmu un slēgt līgumu ar Valsts vides dienestu par apsaimniekošanas sistēmas piemērošanu. Iepakotājam, kas pats izlietotā iepakojuma apsaimniekošanas sistēmu neveido, ir pienākums slēgt līgumu ar apsaimniekotāju par dalību iepakojuma apsaimniekošanas sistēmā (ja apsaimniekotājs ir noslēdzis līgumu ar Valsts vides dienestu par apsaimniekošanas sistēmas piemērošanu);”

izteikt otrās daļas 2. punktu šādā redakcijā:

“2) organizē izlietotā iepakojuma apsaimniekošanu sadarbībā ar pašvaldībām, nodrošinot:

a) ka izlietotā iepakojuma apsaimniekošanas sistēma ir atvērta dalībai visiem iepakotājiem, to piemēro visu veidu iepakotai precei, kuru Latvijā laiž tirgū, vai izstrādājumiem pievienotajam iepakojumam, un tās piemērošanas nosacījumi, tai skaitā attiecībā uz maksājumiem par dalību sistēmā, nerada šķēršļus tirdzniecībai vai konkurences izkropļojumus;

b) izlietotā iepakojuma, tai skaitā izlietotā kompozīta iepakojuma, kvalitatīvu pārstrādi atbilstoši normatīvajiem aktiem par atkritumu apsaimniekošanu;”

izteikt otrās daļas trešā punkta pirmo teikumu šādā redakcijā:

“3)  iesniedz Valsts vides dienestam ziņojumu par plastmasas iepirkumu maisiņu patēriņu, izlietotā iepakojuma apjomu, materiālu veidiem un apsaimniekošanu par 2020. un 2021. gadu;”

papildināt otru daļu ar 3.1 punktu šādā redakcijā:

“31) par 2022. gadu un turpmāk normatīvajos aktos par dabas resursu nodokli noteiktajā kārtībā un formātā iesniedz Valsts vides dienestam pārskatu un auditēto pārskatu. Ja iepakotājs ir noslēdzis līgumu ar iepakojuma apsaimniekotāju, šos pārskatus attiecīgi iesniedz iepakojuma apsaimniekotājs. Pārskatos norādīto informāciju pamato ar attaisnojošiem uzskaites dokumentiem.”

izteikt trešo prim daļu šādā redakcijā:

“(31) Pamatojoties uz informāciju par reģistrētajiem iepakotājiem, iesniegtajiem ziņojumiem un pārskatiem, Valsts vides dienests veido un uztur iepakotāju datubāzi, apkopo informāciju par tirgū laisto preces un izstrādājumu iepakojuma un apsaimniekoto izlietotā iepakojuma apjomu, nodrošinot efektīvu izlietotā iepakojuma kvalitātes kontroles un izsekojamības sistēmu.”;

izteikt ceturto daļu šādā redakcijā:

“(4) Latvija ieskaita noteiktos pārstrādes vai reģenerācijas mērķrādītājos izlietoto iepakojumu, kas tika savākts vai pieņemts Latvijas teritorijā no atkritumu radītājiem un pārstrādāts Latvijā vai nosūtīts uz citu dalībvalsti pārstrādei.”;

papildināt ar ceturto prim daļu šādā redakcijā:

“(41) No Eiropas Savienības eksportētā izlietotā iepakojuma apjomu noteiktos mērķrādītājos Latvija ieskaita tikai tad, ja saskaņā ar Eiropas Parlamenta un Padomes 2006. gada 14. jūnija Regulu (EK) Nr. 1013/2006 par atkritumu sūtījumiem eksportētājam ir pamatoti pierādījumi tam, ka atkritumu sūtījums atbilst minētās regulas prasībām un ka izlietotā iepakojuma pārstrāde vai reģenerācija ārpus Eiropas Savienības ir notikusi saskaņā ar nosacījumiem, kas noteikti normatīvajos aktos par dabas resursu nodokli, atkritumu apsaimniekošanu un šajā likumā attiecībā uz izlietotā iepakojuma apsaimniekošanu.”

papildināt ar ceturto divi prim daļu šādā redakcijā:

“(42) Noteiktos mērķrādītājos neieskaita to izlietotā iepakojuma apjomu, kas ievests no citām valstīm pārstrādei Latvijas teritorijā.”.

10. Izteikt 18.9 panta otro daļu šādā redakcijā:

“(2) Privātpersonai, kura atbilstoši šā panta pirmajā daļā minētajam lēmumam pieņem depozīta iepakojumu no galalietotāja, ir pienākums slēgt līgumu ar depozīta sistēmas operatoru.

11. 18.19 pantā:

papildināt 2. punktu pēc vārda “līguma” ar vārdiem ”par depozīta sistēmas darbības nodrošināšanu”;

izteikt 5. punktu šādā redakcijā:

“5) kārtību, kādā depozīta iepakojuma pārdevējs, kas realizē dzērienus depozīta iepakojumā galalietotājiem, nodrošina depozīta iepakojuma pieņemšanu un kārtību, kādā depozīta sistēmas operators nodrošina minimālās prasības depozīta iepakojuma pieņemšanas vietu teritoriālajam pārklājumam;”

aizstāt 6. punktā vārdus “depozīta iepakotāji” ar vārdiem “depozīta iepakojuma pārdevēji”.

12. Izteikt IV nodaļas nosaukumu šādā redakcijā:

“Informācijas sistēmas un ziņošana”

13. Papildināt 19. panta pirmo daļu pēc vārdiem un pieturzīmes “un materiālu veidiem,” ar vārdiem un pieturzīmi “tostarp informāciju par iepakojuma materiālu un to ražošanā izmantoto komponentu toksicitāti vai bīstamību,”.

14. Izteikt 20. panta pirmo daļu šādā redakcijā:

“20. pants.

(1) Valsts vides dienests katru gadu Ministru kabineta noteiktajā formātā sagatavo un publicē savā tīmekļvietnē ziņojumu par valstī izlietotā iepakojuma apjomu, materiālu veidiem un apsaimniekošanu.”

15. Papildināt 21. pantu ar trešo daļu šādā redakcijā:

“(3) Vides aizsardzības un reģionālās attīstības ministrija katru gadu izvērtē izlietotā iepakojuma pārstrādes mērķu izpildi un, ja nepieciešams lūgt izlietotā iepakojuma pārstrādes mērķu sasniegšanas termiņu pagarināšanu, sagatavo Īstenošanas plānu iesniegšanai Eiropas Komisijā. Ministru kabinets nosaka prasības Īstenošanas plāna saturam, termiņu un kārtību, kādā iesniedzams šis plāns Eiropas Komisijā.”

16. Papildināt pārejas noteikumus ar 13. un 14. punktu šādā redakcijā:

“13. Ministru kabinets līdz 2020. gada 1. jūlijam izdod šā likuma 20. panta pirmajā daļā un 21. panta trešajā daļā minētos noteikumus.

14. Grozījumi šā likuma 13. panta otrajā daļā attiecībā uz izlietotā iepakojuma pārstrādes un reģenerācijas mērķu noteikšanu un izpildes aprēķināšanu stājas spēkā 2020. gada 1. jūlijā.”

17. Papildināt informatīvo atsauci uz Eiropas Savienības direktīvām ar 5. punktu šādā redakcijā:

“5) Eiropas Parlamenta un Padomes 2018. gada 30. maija direktīvas 2018/852/ES, ar ko groza Direktīvu 94/62/EK par iepakojumu un izlietoto iepakojumu (Dokuments attiecas uz EEZ).”

 Vides aizsardzības un

 reģionālās attīstības ministrs J. Pūce